***პროექტი***

**განმარტებითი ბარათი**

**„ავტორიზებული პირის ელექტრონულ საკომუნიკაციო ინფრასტრუქტურასთან და სატელეკომუნიკაციო მიზნებისთვის გამოყენებად ფიზიკურ ინფრასტრუქტურასთან დაშვების წესებისა და პირობების” დამტკიცების შესახებ საქართველოს კომუნიკაციების ეროვნული კომისიის დადგენილების პროექტზე**

2023 წლის 31 მაისს საქართველოს პარლამენტმა მიიღო კანონი „სატელეკომუნიკაციო ინფრასტრუქტურისა და სატელეკომუნიკაციო მიზნებისთვის გამოყენებადი ფიზიკური ინფრასტრუქტურის გაზიარების შესახებ“ (შემდგომში „კანონი“). კანონის მე-15 მუხლის პირველი პუნქტის „ბ“ და „გ“ ქვეპუნქტების შესაბამისად საქართველოს კომუნიკაციების ეროვნულ კომისიას (შემდგომში „კომუნიკაციების კომისია“) დაევალა 2024 წლის 1 ივლისამდე უზრუნველყოს ავტორიზებული პირის ელექტრონულ საკომუნიკაციო ინფრასტრუქტურასთან და სატელეკომუნიკაციო მიზნებისთვის გამოყენებად ფიზიკურ ინფრასტრუქტურასთან დაშვების წესებისა და პირობების დადგენის შესახებ ნორმატიული აქტის მიღება (შემდგომში “დაშვების წესები”).

ზემოაღნიშნული საკანონმდებლო დანაწესის შესრულების მიზნით კომუნიკაციების კომისიამ შეიმუშავა დაშვების წესები.

დაშვების წესები განსაზღვრავს ელექტრონულ საკომუნიკაციო ინფრასტრუქტურასთან და სატელეკომუნიკაციო მიზნებისთვის გამოყენებად ფიზიკურ ინფრასტრუქტურასთან დაშვების სამართლებრივ და ტექნიკურ წესებსა და პირობებს, კანონიდან გამომდინარე დავების განხილვის წესს, ასევე ფიზიკურ ინფრასტრუქტურაზე დაშვებასთან დაკავშირებულ სხვა საკითხებს.

დაშვების წესები სტრუქტურულად შედგება ძირითადი ნაწილისა და ორი დანართისგან. ძირითადი ნაწილი მოიცავს ფიზიკური ინფრასტრუქტურაზე დაშვების სამართლებრივ ჩარჩოს, კერძოდ ძირითად დებულებებს, ტერმინთა განმარტებას, ფიზიკური ინფრასტრუქტურის შესახებ ინფორმაციის მიწოდებისა და ადგილზე შესწავლის საკითხებს, ფიზიკურ ინფრასტრუქტურაზე დაშვების მოთხოვნისა და უარის თქმის ფორმას, დაშვებაზე უარის თქმის საფუძვლებს, დაშვების შესახებ ხელშეკრულების ფორმას და სავალდებულო რეკვიზიტებს, კომუნიკაციების კომისიისთვის საჩივრით მომართვის წესს და ვადას, კომუნიკაციების კომისიის მიერ დავის განხილვის წესს და სხვა.

დაშვების წესები არეგულირებს ფიზიკური ინფრასტრუქტურის მფლობელსა და ავტორიზებულ პირს შორის სამართლებრივ ურთიერთობებს. დაშვების წესები არ აწესრიგებს უშუალოდ სატელეკომუნიკაციო ინფრასტრუქტურის განთავსების მიზნით სამუშაოების წარმოებასთან დაკავშირებულ იმ საჯარო-სამართლებრივ ურთიერთობებს, რომლებსაც სათანადო ადმინისტრაციული ორგანოები თავიანთი უფლებამოსილებების ფარგლებში ახორციელებენ შესაბამისი ნებართვების/თანხმობების გაცემის გზით სპეციალური კანონმდებლობის საფუძველზე (მაგ. მუნიციპალიტეტის მერიის მიერ ცალკეული ხაზობრივი ნაგებობების განთავსების, სამუშაოების წარმოების ან/და მათი შემდგომი რეგისტრაციის თაობაზე თანხმობის გაცემის საკითხები რეგულირდება სპეციალური კანონმდებლობით და არა დაშვების წესებით).

დაშვების წესები ადგენს, რომ ინფატრასტრუქტურაზე დაშვებაზე უარის თქმა დაუშვებელია ნებისმიერი სხვა საფუძვლით, გარდა კანონის მე-4 მუხლით განსაზღვრული ჩამონათვალისა. დაშვების წესები ასევე ადგენს, რომ თუ რომელიმე ფიზიკურ ინფრასტრუქტურაზე დაშვების ტენქიკური ნორმები არ არის დადგენილი ამ წესებით, მაშინ დაშვება უნდა განხორციელდეს მხარეთა შორის შეთანხმებული სახით, კანონის და ამ წესების პრინციპებისა და სულისკვეთების გათვალისწინებით და ნებისმიერი ტექნიკური მოთხოვნა უნდა შეესაბამებოდეს საქართველოს კანონმდებლობით ან/და მის საფუძველზე დაწესებულ შესაბამის სტანდარტებს. დაშვების წესები ცალსახად და ექსპლიციტურად ადგენს, რომ დაუშვებელია ფიზიკურ ინფრასტრუქტურაზე დაშვებისთვის ისეთი ტექნიკური მოთხოვნების დადგენა, რომელიც მხოლოდ კანონით და დაშვების წესებით დადგენილი მოთხოვნებისგან თავის არიდებას ისახავს მიზნად.

დაშვების წესები ასევე განსაზღვრავს, რომ დანართებით განსაზღვრული ტექნიკური პარამეტრების/მოთხოვნების შემცირება მხარეთა შეთანხმებით შესაძლებელია, ხოლო გაზრდა დაუშვებელი. აღნიშნული რეგულირების მიზანი არის ის, რომ ერთის მხრივ მხარეებს ქონდეთ შესაძლებლობა ორმხრივად შეთანხმდენენ საერთო სტანდარტებით განსაზვრულისგან განსხვავებულ პარამეტრზე, ხოლო მეორეს მხრივ ამ განსხვავებულმა შეთანხმებამ არ გამოიწვიოს დაშვების სხვა მსურველებისთვის ბარიერების შექმნა. სტანდარტით დადგენილი პარამეტრის შემცირება, რადგან მხოლოდ ორმხრივი თანხმობით არის შესაძლებელი, გამორიცხავს ქსელის უსაფრთხოებასთან დაკავშირებულ რისკებს. ხოლო გაზრდის დაუშვებლობა პრევენციას მოახდენს მხარეთა არაკეთილსინდისიერი შეთანხმებისა, რომლითაც შესაძლებელი იქნებოდა პარამეტრების ხელოვნურად გაზრდა (მაგ. სადენებს შორის დაშორების მანძილი), სხვა ავტორიზებული პირების დაშვების შეზღუდვის მიზნით.

დაშვების წესების პირველი დანართი შეიცავს სატელეკომუნიკაციო მიზნებისთვის გამოყენებად ინფრასტრუქტურაზე ავტორიზებული პირის დაშვების ტექნიკურ პირობებს, ხოლო მეორე დანართი ელექტრონულ საკომუნიკაციო ინფრასტრუქტურასთან დაშვების ტექნიკურ პირობებს. დანართები ეფუძნება საერთაშორისო სატელეკომუნიკაციო კავშირის (ITU), საერთაშორისო ელექტროტექნიკური კომისიის (The International Electrotechnical Commission – IEC) და ელექტრული და ელექტრონიკის ინჟინრების სტანდარტების ასოციაციის (The Institute of Electrical and Electronics Engineers Standards Association – IEEE SA) მიერ მიღებულ შესაბამის საერთაშორისო სტანდარტებს, კერძოდ ეს სტანდარტებია:

* ITU-T L.11 - სატელეკომუნიკაციო კაბელებისთვის გვირაბების ერთობლივად გამოყენება და მიწისქვეშა არხების გეგმების სტანდარტიზაცია;
* ITU-T L.258/L.63 - უსაფრთხოების პროცედურები გარე დანადგარებისთვის (ზოგადი დაცვები);
* ITU-T L.100/L.10 - ოპტიკურ-ბოჭკოვანი კაბელები გვირაბებში და არხებში გამოყენებისათვის;
* ITU-T K.29 - მიწისქვეშა სატელეკომუნიკაციო ხაზების კოორდინირებული დაცვის სქემა;
* ITU-T L.26 201508- ოპტიკურ-ბოჭკოვანი კაბელები საჰაერო გამოყენებისთვის;
* ITU-T L.151 - ოპტიკურ-ბოჭკოვანი კაბელის მონტაჟი დამიწების გამტარში (OPGW);
* ITU-T L.88 - საჰაერო სატელეკომუნიკაციო ხაზების მზიდი ბოძების მართვა;
* IEC 60794-4 - ოპტიკურ-ბოჭკოვანი კაბელები - სექციური სპეციფიკაცია - საჰაერო ოპტიკურ-ბოჭკოვანი კაბელები ელექტროგადამცემი ხაზების გასწვრივ;
* IEC 60794-4-10 - ოპტიკურ-ბოჭკოვანი კაბელები - საჰაერო ოპტიკურ-ბოჭკოვანი კაბელები ელექტროგადამცემი ხაზების გასწვრივ - OPGW (ოპტიკური სახმელეთო მავთულები);
* IEEE 1138-2009 - IEEE სტანდარტი, ელექტროგადამცემი ხაზების გამოყენებით, ოპტიკურ- ბოჭკოვანი კაბელების განთავსება - OPGW (ოპტიკურ-ბოჭკოვანი სახმელეთო მავთულები);
* ITU-T K.57 - დაცვის ზომები ელექტროგადამცემი ხაზის ანძებზე განთავსებული რადიო საბაზო სადგურებისთვის;
* ITU-T K.45 - დაშვების და მაგისტრალურ ქსელებში დაყენებული სატელეკომუნიკაციო აღჭურვილობის მდგრადობა გადაჭარბებული ძაბვისა და დენის მიმართ;
* ITU-T L.89 - დასაკიდი მავთულის, სატელეკომუნიკაციო ბოძების და ხაზების დიზაინი, ოპტიკურ-ბოჭკოვანი წვდომის ქსელებისთვის;
* ITU-T L.56 - რკინიგზის გასწვრივ ოპტიკური ბოჭკოვანი კაბელების დამონტაჟება;
* ITU-T L.78 - ოპტიკურ-ბოჭკოვანი კაბელის კონსტრუქცია წყალარინების არხებისთვის;
* ITU-T L.108 - ოპტიკურ-ბოჭკოვანი კაბელის ელემენტები მიკრო სადინარებში ჰაერის წნევის საშუალებით მონტაჟისთვის;
* ITU-T L.162 - მიკრო სადინარების ტექნოლოგია და მისი გამოყენება.

დანართები სტრუქტურულად იყოფა თავებად, სხვადასხვა ტიპის ფიზიკურ ინფრასტრუქტურაზე (მაგ. საჰაერო ინფრასტრუქტურა (ბოძები), წყალარინების არხები, გვირაბები და კოლექტორები და ა.შ.) დაშვების წესების შესაბამისად.

დადგენილები მიღება მიზნად ისახავს კანონით დადგენილი ვალდებულების შესრულებას, რაც თავის მხრივ ხელს შეუწყობს სატელეკომუნიკაციო ინფრასტრუქტურის განვითარებას და საბოლოო ჯამში დადებითად აისახება სატელეკომუნიკაციო სფეროში კონკურენციაზე. დადგენილების მიღების შემდეგ სატელეკომუნიკაციო ინფრასტრუქტურაზე და სატელეკომუნიკაციო მიზნებისთვის გამოყენებად ფიზიკურ ინფრასტრუქტურაზე ავტორიზებული პირების დაშვება შესაძლებლობას მისცემს ელექტრონული კომუნიკაციების სფეროში ავტორიზებულ პირებს ნაკლები დანახარჯებით შეძლონ ელექტრონული საკომუნიკაციო მომსახურების მიწოდება, რაც გაზრდის როგორც ელექტრონული კომუნიკაციების სფეროში ავტორიზებულ პირებს შორის კონკურენციას, ასევე მომსახურების მრავალფეროვნებას და ხელმისაწვდომობას, რომელიც დადებითად აისახება სატელეკომუნიკაციო მომსახურების თითოეულ მომხმარებელზე.

დადგენილების მიღება გარკვეულ გავლენას მოახდენს იმ პირთა ფინანსურ მდგომარეობაზე, რომლებზეც გავრცელდება მისი მოქმედება, კერძოდ ინფრასტრუქტურის ოპერატორები მიიღებენ დამატებით შემოსავლებს, საკუთარ ინფრასტრუქტურაზე ავტორიზებული პირების დაშვების შედეგად, ხოლო თავად ავტორიზებულ პირებს შეუმცირდებათ ქსელის აგებისთვის საჭირო კაპიტალური დანახარჯები, რაც მათ საშუალებას მისცემს ნაკლები დანახარჯებით შეძლონ აბონენტებისთვის ელექტრონული საკომუნიკაციო მომსახურების მიწოდება.

დადგენილების პროექტის ავტორია საქართველოს კომუნიკაციების ეროვნული კომისია.